Filemoni pamoja na mke wake Afia alikuwa kati ya Wakristo wa kwanza wa mkoa wa Frigia (karne ya 1). Ni maarufu hasa kwa kupokea barua ya Mtume Paulo kuhusu mtumwa wake Onesimo ambaye alikuwa amemtoroka na labda kumuibia. Kumbe alipokutana na Paulo aliongokea Ukristo. Hapo alirudishwa kwa Filemoni akileta hiyo barua ambayo baadaye iliingia katika Agano Jipya la Biblia ya Kikristo kama Waraka kwa Filemoni. Inaonekana humo kwamba Filemoni alikuwa tajiri wa mji wa Kolosai ambaye Wakristo wa huko walikuwa wanakusanyika nyumbani mwake kwa ajili ya ibada. Inasemekana aliuawa kwa ajili ya imani pamoja na mke wake na wengineo. Kwa vyovyote anaheshimiwa na madhehebu mbalimbali kama mtakatifu. Sikukuu yake inaadhimishwa kila mwaka tarehe 22 Novemba. 1 Mimi Paulo, mfungwa kwa ajili ya Kristo Yesu, na ndugu Timotheo, ninakuandikia wewe Filemoni mpendwa, mfanyakazi mwenzetu 2 na kanisa linalokutana nyumbani kwako, na wewe dada Afia, na askari mwenzetu Arkupo. 3 Tunawatakieni neema na amani kutoka kwa Mungu Baba yetu, na kwa Bwana yesu Kristo. 4 Kila wakati ninaposali nakukumbuka wewe Filemoni, na kumshukuru Mungu 5 maana nasikia habari za imani yako kwa Bwana wetu Yesu na upendo wako kwa watu wote wa Mungu.